અકાદમીએ ડાયસ્પોરાની જમાતમાં ગુજરાતી ભાષાશિક્ષણ માટેની પીઠિકા તૈયાર કરી આપી. જેને આધારે ગુજરાતી શીખવવા માટેનો અભ્યાસક્રમ અને છ પાઠયપુસ્તકોની શ્રેણી ઊભી થઈ. શિક્ષકોને તાલીમ આપવાની યોજના ઘડાઈ અને તેને આધારે 400/500 જેટલાં ગુજરાતી શિક્ષકોને તાલીમ અપાઈ. અને પાંચપાંચ સ્તરની પરીક્ષાઓનું નક્કર, જોમવાન આયોજન થયું. આ સઘળું આશરે બે દાયકા લગી સુપેરે ચાલતું રહ્યું. અકાદમીની પરીક્ષાઓ યુનાઇટેડ કિંગ્ડમ ઉપરાંત, યુરોપના બે’ક દેશોમાં તેમ જ પૂર્વ આફ્રિકાના કેન્યા દેશમાં ય લેવાતી હતી. અકાદમીએ આપ્યાં પુસ્તકો આજે ય ભારત સમેતના વિધવિધ મુલકોમાં ચાલે છે, તે તેની લબ્ધિ છે. અકાદમી હેઠળ મે માસના પહેલા દિવસની આસપાસના રવિવારે ‘આંતરરાષ્ટ્રીય ગુજરાતી દિવસ મહોત્સવ’ પણ યોજાતા રહ્યા છે.